אבורומי בהופעה, 2022
**אבי אדהם אבורומי** (בערבית: **إبراهيم أدهم (آفي) ابورومي**; נולד ב-16 בינואר 1995) הוא זמר-יוצר ושחקן ערבי-ישראלי מרקע מוסלמי שהתגייר.

ביוגרפיה
--------

נולד למשפחה ערבית-מוסלמית בשם **אבראהים אבורומי** (**إبراهيم ابورومي**). וגדל באילת, אליה הוריו עברו להתגורר משפרעם ונצרת. הוריו גידלו אותו ללא דת, והשפה המדוברת בביתם הייתה גם עברית. באילת, נאלץ התחנך במסגרות דוברות עברית, אם כי ערבית ספרותית למד מאוחר יותר. סיפר כי לא נחגגו בביתם כל חגי האסלאם.

בהגיעו לגיל 14 אביו מת ממחלת הסרטן, ועל כן אבורומי הצעיר החל לעבוד על-מנת לסייע בפרנסת משפחתו.

עם הגיעו לגיל גיוס ביקש אבורומי להתגייס לצה"ל. תחילה הוצע לו להתנדב בלבד, עקב מוצאו הערבי והדת המוסלמית של משפחתו, אך הוא התעקש להתגייס מסיבות הקשורות לשייכות ורצון לתרום, לדבריו: "רציתי להיות כמו כולם". הוא שירת בחיל התובלה[דרושה הבהרה] ולאחר מכן שירת כמ"כ של חיילי מקא"ם בבסיס משמר הנגב.

בעת שירותו, סיפר כי עבר תהליך גיור צבאי באמצעות קורס נתיב, ועם סיום התהליך הוא אימץ שם נוסף, **אדהם** (**أدهم**) לפי בקשת אמו.

### קריירה

#### מוזיקה

אבורומי החל את דרכו המוזיקלית בשנת 2014, הוא העלה סקיצות של שירים שכתב והלחין לאתר יוטיוב, כשביוני 2015 הוא העלה לראשונה לרשת את השיר "תדעי לך" ובספטמבר 2016 הוציא אותו בגרסת אולפן.

בשנת 2021 הוציא את אלבום הבכורה שלו "סיבה לנשום" כאשר שירי האלבום יצאו כסינגלים בין השנים 2015–2021. באלבום נכלל השיר "לאהובי" שהוקדש לעמית בן יגאל שנפל בפעילות מבצעית ב-12 במאי 2020.

בשנת 2022 הוציא אבורומי את הלהיט "ספרי להם הכל", שהיה שיר הפריצה שלו והגיע למקום החמישי במצעד הפזמונים השנתי "העשירייה" של תחנת הרדיו כאן גימל מבית תאגיד השידור. במצעד זה אף זכה אבורומי בפרס "פריצת השנה". בנוסף, זכה בתואר זה גם בפרסי נבחרי השנה של פרוגי מבית ynet. באותה השנה הוציא את השיר "מה עובר לך בראש", שזכה גם הוא להצלחה.

ב-2023 הוציא יחד עם הזמרת מור רביעי את הסינגל "אין אותנו יותר". השיר זכה להשמעות רבות והגיע לצמרת מצעד "העשירייה" של תחנת הרדיו כאן גימל מבית תאגיד השידור.

ביוני 2023 זכה אבורומי בפרס אקו"ם על הישג השנה למלחין. בנימוקי הזכייה כתבו שופטי התחרות: "בתקופה קצרה הצליח אבורומי להעמיד רשימה של להיטים והעתיד שלו לפניו ונשמע מבטיח". ב-30 ביולי הוציא את הסינגל "איפה את?" עם הזמר רביב כנר, שהגיע למקום ה-73 במצעד היטליסט אתר מאקו. ב-10 בספטמבר הוציא את השיר "שקוף" יחד עם הזמרת שירי מימון, שהגיע למקום השמיני במצעד השבועי של מדיה פורסט.

ב-1 בינואר 2024 הוציא את הסינגל "אם אני לא אחזור" יחד עם הזמרת מור. ב-13 בפברואר הוציא לאור את החלק הראשון של אלבומו השני, הכולל שישה שירים והוציא מתוכו את הסינגל "אחת המטורפות", בו שיתף פעולה עם תמר יהלומי ויונתן קלימי. מאוחר יותר יצא מתוך האלבום הסינגל השיווקי "אנשים חשובים".

#### משחק

החל מהעונה הרביעית משחק בסדרת דרמת הפעולה והריגול "פאודה" מבית yes, בתור מוחמד טוואלבה, אחיהם של מאיה (לוסי איוב) ועומאר (אמיר בוטרוס).

בשנת 2023 שיחק בסדרת הנוער הדו-לשונית (דוברת ה-ערבית והעברית) המוזיקלית והרומנטית "תלאתה" ("ثلاثة"), בערוץ TeenNick למנויי HOT.

### ריאליטי

בשנת 2024 פורסם כי לוהק לעונה השלישית של רוקדים עם כוכבים בקשת.

### חיים אישיים

מתגורר בעיר יבנה.[דרוש מקור]

דיסקוגרפיה
----------

### אלבומי אולפן

* 2021: "סיבה לנשום"

פרסים ומועמדויות
----------------

| שנה | פרס | בעלות | קטגוריה | מועמדות | תוצאה |
| --- | --- | --- | --- | --- | --- |
| 2022 | העשירייה של השנה | כאן גימל | פריצת השנה | אבי אבורומי | **זכייה** |
| פרסי נבחרי השנה של פרוגי | ynet | פריצת השנה במוזיקה | **זכייה** |
| שיר השנה | "ספרי להם הכל" | **מועמדות** |

קישורים חיצוניים
----------------

ויקישיתוף מדיה וקבצים בנושא **אבי אבורומי** בוויקישיתוף
* אבי אבורומי, ברשת החברתית אינסטגרם
* אבי אבורומי, סרטונים בערוץ היוטיוב
* אבי אבורומי, במיזם "אישים" לתיעוד היצירה הישראלית
* אבי אבורומי, באתר ספוטיפיי
* יפעת הללי אברהם, ‏אני מתפרנס טוב, ברוך השם. אי אפשר כל הזמן לרצות עוד ועוד ועוד, באתר ‏מאקו‏, 10 באוגוסט 2023

הערות שוליים
------------

1. 1 2 3 4 5 6  אסף נבו, זמר בלי מסיכה: מילד מוסלמי לכוכב רשת שהתגייר, באתר ישראל היום, 5 באוגוסט 2021
2. ↑  מוזיקה - מאחורי הקלעים: כל מה שלא ידעתם על אבי אבורומי!, באתר פרוגי, ‏2022-11-02
3. ↑  רן בוקר, פרס אקו"ם: "רדיו שטח" של פאר טסי הוא אלבום השנה; "לך לישון" השיר המושמע ביותר, באתר ynet, 1 ביוני 2023
4. ↑  אריאל פייגלין, אירוח בהפתעה: רביב כנר חשף דואט חדש על הבמה, באתר ערוץ 7, 2 ביולי 2023
5. ↑  המצעד השבועי של מדיה פורסט, באתר web.archive.org, ‏2 באוקטובר 2023
6. ↑  רינת קרמר יבלינוביץ, ‏"אם אני לא אחזור": אבי אבורומי ומור בדואט מרגש, באתר "סרוגים", 1 בינואר 2024
7. ↑  אבי אבורומי על ההופעות ללוחמים: זה כוח שאתה לא יכול לקבל בשום הופעה אחרת | 103fm, באתר 103FM - האזנה לרדיו און ליין
8. ↑  12.3.pdf, Google Docs
9. ↑  הרמת הכוסית הסודית של כוכבי *פאודה* - ברנז'ה רכילות, באתר www.branza.co.il

|  |  |  |
| --- | --- | --- |
| **הקודם**:**2021: שחר טבוך** | **פרסי נבחרי השנה של פרוגי – פריצת השנה במוזיקה** **2022: אבי אבורומי**  | **הבא**: |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008370472005171
* VIAF: 109159032799701182404
* WorldCat (עם VIAF): 109159032799701182404

 |